
Gerb. Pirmininke,
vykdant nurodytą procedūrą Užimtumo ir socialinių reikalų komitetui buvo pavesta pateikti nuomonę Jūsų komitetui. 2025 m. rugsėjo 2 d. posėdyje komitetas nusprendė šią nuomonę pateikti laiško forma. 
Užimtumo ir socialinių reikalų komitetas minėtą klausimą apsvarstė 2025 m. rugsėjo 8 d. posėdyje. Tame posėdyje jis nusprendė atsakingam Biudžeto komitetui pateikti toliau išdėstytą nuomonę.
Pagarbiai
(parašas) Li Andersson


NUOMONĖ
A.	kadangi 2025 m. kovo 10 d. Vokietija po to, kai iš įmonės „Goodyear Germany GmbH“ Vokietijoje buvo atleisti darbuotojai, pagal Reglamento (ES) 2021/691 (EGF reglamentas) 8 straipsnio 1 dalį pateikė paraišką mobilizuoti Europos prisitaikymo prie globalizacijos padarinių fondo atleistiems darbuotojams (EGF) lėšas; kadangi ši įmonė vykdo veiklą ekonomikos sektoriuje, kuris priskiriamas Europos Sąjungos statistinio ekonominės veiklos rūšių klasifikatoriaus (NACE) 2 red. 22 skyriui (Guminių ir plastikinių gaminių gamyba); kadangi darbuotojai atleisti iš įmonės „Goodyear“ gamyklų Fuldoje ir Hanau NUTS 2 lygio Kaselio (DE73) ir Darmštato (DE71) regionuose; 
B.	kadangi Vokietija šią paraišką pateikė laikydamasi Reglamento (ES) 2021/691 4 straipsnio 2 dalies a punkte nustatytų intervencijos kriterijų, pagal kuriuos reikalaujama, kad per keturių mėnesių tiriamąjį laikotarpį (šiuo atveju nuo 2024 m. rugsėjo 1 d. iki 2025 m. sausio 1 d.) valstybės narės įmonėje būtų sustabdyta ne mažiau kaip 200 atleistų darbuotojų veikla, įskaitant tiekėjų ir tolesnės gamybos grandies įmonėse atleistus darbuotojus ir (arba) savarankiškai dirbančius asmenis, kurių veikla sustabdyta; kadangi, įvertinusi šią paraišką ir laikydamasi visų taikytinų EGF reglamento nuostatų, Komisija padarė išvadą, kad EGF finansinės paramos suteikimo sąlygos yra įvykdytos;
C.	kadangi paraiška susijusi su 1 171 atleistu darbuotoju, kurio veikla nutrūko; 
D.	kadangi 2025 m. rugpjūčio 26 d. Komisija Parlamentui ir Tarybai pateikė pasiūlymą dėl sprendimo dėl EGF lėšų mobilizavimo Vokietijai siekiant paremti 915 atleistų paramos gavėjų reintegraciją į darbo rinką; 
E.	kadangi šiuos atleidimus lėmę įvykiai yra globalizacijos lemtas vienos iš įmonės „Goodyear“ gamyklų Vokietijoje uždarymas ir vienos jų dalinis uždarymas; kadangi įmonė „Goodyear Tire & Rubber Company“ – viena didžiausių pasaulyje padangų gamintojų, jos būstinė Vokietijoje yra įsikūrusi Hanau; kadangi 2017 m. pabaigoje įmonei „Goodyear“ teko uždaryti gamyklą Filipsburge, dėl to pateikta paraiška EGF „EGF/2017/008 DE/Goodyear“; kadangi ši paraiška yra tolesnio restruktūrizavimo proceso dalis ir teikiama uždarius gamyklą Fuldoje ir iš dalies nustojus eksploatuoti gamybos įrenginius Hanau; kadangi kitos gamyklos Vokietijoje yra Fiurstenvaldėje, Vitliche ir Ryzoje; kadangi sparčiai mažėjanti paklausa padangų sektoriuje, didelis spaudimas dėl pigaus importo iš Azijos ir nuolatinis sąnaudų (energijos, darbo užmokesčio) didėjimas lėmė struktūrinius perteklinius pajėgumus, ypač Vokietijoje; kadangi dėl šios priežasties 2024 m. birželio mėn. įmonė „Goodyear“ nusprendė nutraukti gamybą Fuldos gamykloje ir ją uždarė, ir sumažino darbuotojų skaičių kitose gamyklose, visų pirma Hanau;
F.	kadangi Komisija pabrėžė, kad naujų darbo vietų paieška bus didelis iššūkis daugumai įmonės „Goodyear“ darbuotojų, todėl reikės imtis svarių veiksmų; kadangi daugelio šių darbuotojų kvalifikacijos yra pasenusios, o įprasti šių darbuotojų įgūdžiai, susiję su gumos apdirbimu, visiškai neatitinka užimtumo poreikių šiuose regionuose;
H.	kadangi Vokietija nurodė, kad 2024 m. birželio 24 d. buvo sudarytas darbdavio ir darbo tarybos darbinis susitarimas dėl perkėlimo bendrovės įsteigimo; kadangi, Vokietijos valdžios institucijų teigimu, darbuotojus atleidžianti įmonė neturi jokios prievolės kurti perkėlimo bendrovės ar prisidėti prie jos kūrimo; kadangi, jei darbuotojus atleidžianti įmonė nusprendžia nesiimti veiksmų, perkėlimo bendrovė nekuriama; kadangi, jei darbuotojus atleidžianti įmonė nusprendžia imtis veiksmų ir jei socialiniai partneriai sutinka su tokios bendrovės kūrimu, vadovaujamasi Vokietijos socialinės teisės aktuose nustatytomis teisinėmis procedūromis; kadangi perėjimas į šias perkėlimo bendroves vyksta keliais etapais, remiantis trišaliais susitarimais, kuriuos pasirašė įmonė „Goodyear Germany GmbH“, darbuotojai ir įmonė „PMB International GmbH“, t. y. paslaugų teikėjas, pasirinktas perkėlimo bendrovei valdyti; 
I.	kadangi EGF didžiausia metinė suma neviršija 30 mln. EUR (2018 m. kainomis), kaip nustatyta 2020 m. gruodžio 17 d. Tarybos reglamento (ES, Euratomas) 2020/2093, kuriuo nustatoma 2021–2027 m. daugiametė finansinė programa, su pakeitimais, padarytais 2024 m. vasario 29 d. Tarybos reglamentu (ES, Euratomas) 2024/765, 8 straipsnyje.
Todėl Užimtumo ir socialinių reikalų komitetas ragina atsakingą Biudžeto komitetą į savo pasiūlymą dėl rezoliucijos įtraukti šiuos pasiūlymus:
1.	primena, kad EGF tikslas – parodyti solidarumą su paramos gavėjais ir teikti jiems paramą; mano, kad EGF finansiniai įnašai pirmiausia turėtų būti skiriami aktyvioms darbo rinkos politikos priemonėms ir prie individualių poreikių pritaikytoms paslaugoms, kuriomis siekiama greitai reintegruoti paramos gavėjus padedant jiems gauti deramas ir tvarias darbo vietas pradiniame jų veiklos ar kitame sektoriuje; pabrėžia, kad svarbu paruošti darbuotojus skubiai reikalingai žaliajai ir skaitmeninei Europos ekonomikos ir visuomenės pertvarkai ir juos atitinkamai remti; atsižvelgdamas į tai pakartoja, kad Sąjunga atlieka svarbų vaidmenį, nes, be kita ko, per EGF prisideda prie teisingai pertvarkai pagal Europos žaliąjį kursą būtinų kvalifikacijų finansavimo; 
2.	pritaria Komisijai, kad tenkinamos EGF reglamento 4 straipsnio 2 dalies a punkte nustatytos sąlygos ir kad Vokietija turi teisę pagal šį reglamentą gauti finansinę 3 085 166 EUR paramą, kuri sudaro 60 proc. visų išlaidų, siekiančių 5 141 944 EUR ir apimančių prie individualių poreikių pritaikytų paslaugų išlaidas (4 936 274 EUR), taip pat parengiamosios, valdymo, informavimo ir viešinimo, kontrolės ir ataskaitų teikimo veiklos išlaidas (205 670 EUR);
3.	pažymi, kad žemos kvalifikacijos ir vyresnio amžiaus darbuotojai turi daug mažiau galimybių sugrįžti į regiono darbo rinką ir kad, atleidus darbuotojus iš įmonės „Goodyear“, labiausiai nukentėjo šių pažeidžiamų grupių darbuotojai; atkreipia dėmesį į atleistų darbuotojų profilį: daugiau nei du iš penkių atleistų darbuotojų yra vyresni nei 50 metų, o daugiau nei pusė darbuotojų turi vidurinį ar žemesnį išsilavinimą ir pasenusius įgūdžius, ir mano, kad dėl laisvų darbo vietų skaičiaus mažėjimo tendencijos ir geografinio pasiskirstymo darbuotojams reikės papildomos prie poreikių pritaikytos paramos, visų pirma, tikslinės pagalbos, daugiausia dėmesio skiriant kvalifikacijos kėlimui ir perkvalifikavimui, taip siekiant padėti jiems sėkmingai įsidarbinti;
4.	pažymi, kad 2025 m. vasario 20 d. iš viso buvo sudaryta 915 trišalių sutarčių tarp įmonės „Goodyear“, darbuotojų ir paslaugų teikėjo „PMB International GmbH“, kuris buvo pasirinktas perkėlimo bendrovei valdyti; Fuldoje sudaryta 781 sutartis, o Hanau – 134; palankiai vertina tai, jog nurodyta, kad šis skaičius didės, nes bus pasirašyta daugiau susitarimų;
3.	atkreipia dėmesį į tai, kad Vokietija pateikė visas būtinas garantijas, kad suteikiant galimybę naudotis siūlomomis priemonėmis ir jas įgyvendinant bus laikomasi vienodo požiūrio ir nediskriminavimo principų, kad buvo laikomasi nacionalinės ir ES teisės aktuose nustatytų su kolektyviniu atleidimu iš darbo susijusių reikalavimų, kad įmonė „Goodyear Germany GmbH“, kuri po darbuotojų atleidimo tęsia veiklą, įvykdė prisiimtus teisinius reikalavimus ir atitinkamai pasirūpino savo darbuotojais, kad bus išvengta dvigubo finansavimo ir kad finansinė parama EGF lėšomis atitiks Sąjungos taikomas procedūrines ir materialines valstybės pagalbos taisykles;
5.	pabrėžia, jog Vokietija patvirtino, kad EGF finansuojamos priemonės nebus remiamos pagal kitas Sąjungos finansines priemones;
6.	pažymi, kad individualių poreikių pritaikytos priemonės, kurios turi būti teikiamos darbuotojams, apima šias priemones: a) kvalifikacijos kėlimo priemonės, b) konsultavimas ir profesinis orientavimas ir (arba) aktyvavimo priemonės, c) konsultacijos verslo steigimo klausimais, d) dotacijos verslui pradėti, e) pagalba ieškant darbo, f) kvalifikacijos kėlimo paskatos, g) kitos paskatos (t. y. priemoka už įsidarbinimą perkėlimo įmonės veiklos laikotarpiu ir kt.), h) mokymo išmoka; palankiai vertina tai, kad pagrindinių skaitmeninių įgūdžių („Digitale Grundqualifizierung“) mokymai bus siūlomi remiantis individualiomis ankstesnėmis žiniomis; atsižvelgdamas į tikslinių paramos gavėjų amžių ir išsilavinimo profilį, pabrėžia, kad teikiant prie individualių poreikių pritaikytas paslaugas reikėtų atsižvelgti į konkrečius šių grupių poreikius; 
7.	ypač pabrėžia tai, jog svarbi EGF reglamento 7 straipsnio 2 dalis, pagal kurią reikalaujama, kad rengiant suderintą paketą būtų atsižvelgiama į darbo rinkos ateities perspektyvas ir būsimus įgūdžių, kurie būtų suderinami su perėjimu prie efektyvaus išteklių naudojimo ir tvarios ekonomikos, poreikius, ypatingą dėmesį skiriant įgūdžių, kurių reikia skaitmeninės pramonės amžiuje, sklaidai; palankiai vertina tai, kad šio paketo IRT mokymai ir papildoma parama, kuriuos numatyta teikti teikiant perdarbinimo paslaugas, apima tokius įgūdžius, visų pirma, skaitmeninių įgūdžių vertinimą ir priemones, sudarančias galimybes darbuotojams pasiskolinti nešiojamąjį kompiuterį, dalyvauti naudojimosi kompiuteriu mokymuose ir gauti atsakymus į skaitmeninės srities klausimus;
[bookmark: _GoBack]8.	primena, kad yra galimybė taikyti specialias laikinas priemones iš suderinto paketo, įskaitant, be kita ko, vaiko priežiūros išmokas, kaip numatyta EGF reglamento 7 straipsnio 2 dalies b punkte, taip siekiant palengvinti darbo ieškančių asmenų dalyvavimą siūlomoje veikloje.

